《月轩为海日张侯赋》
元代·凌云翰

轩前月来人不知，月来岂与人相期。张侯心中有明月，一举目相恒在兹。

昔年见月亲具在，今年见月亲何之。玄霜徒劳至兔捣，桂树摇落秋风枝。

海昌之地亘百里，斯民父母非侯谁。民之望侯如望月，高悬一鉴分妍媸。

公馀燕坐此轩下，中夜矫首空驰思。琼楼玉宇在天上，安得酹入黄金卮。

霓裳不及彩衣舞，凭轩谩忆趋庭时。天王天下民父母，光华旦旦无盈亏。

海隅苍生因不被，依光已为贤侯期。一轩虽小关孝治，此理亦自良心推。

永锡尔类思不匮，谓子不信徵诸诗。

作者简介：浙江仁和人，字彦翀。博览群籍，通经史，工诗。元至正相举人。洪武初以荐，授成都府学教授。后坐事谪南荒。有《柘轩集》。